ROZHODNUTIE KOMISIE
z 3. januára 2005,
ktorým sa mení a dopĺňa rozhodnutie 2001/881/ES, ktorým sa vyhotovuje zoznam hraničných inšpekčných staníc odsúhlasených pre veterinárne kontroly zvierat a živočíšnych produktov z tretích krajín a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie
(oznámené pod číslom dokumentu K(2004) 5598)
(Text s významom pre EHP)
(2005/13/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 6 ods. 2,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (2), a najmä na jej článok 6 ods. 4,
keďže:
(1)
Udržiavanie bezpečnosti hraníc a zabraňovanie preniknutiu organizmov potenciálne škodlivých zdraviu zvierat a verejnosti je úlohou rozhodujúceho významu. Za sledovanie riadneho uplatňovania právnych predpisov Spoločenstva je zodpovedný Potravinový a veterinárny úrad Komisie.
(2)
Rozhodnutie Komisie 2001/881/ES (3) stanovuje frekvenciu inšpekcií, ktoré má Komisia vykonať na hraničných inšpekčných staniciach v rámci Spoločenstva, so zreteľom najmä na infraštruktúru, vybavenie a chod hraničnej inšpekčnej stanice.
(3)
Od zavedenia zosúladených noriem pre zariadenia na hraničných inšpekčných staniciach v súlade s rozhodnutím Komisie 2001/812/ES (4) väčšina hraničných inšpekčných staníc spĺňa minimálne požiadavky, ktoré sa na tieto zariadenia vzťahujú.
(4)
Vykonávanie účinných kontrol dovozu je podmienené dostupnosťou vhodných zariadení a účinným zavádzaním postupov stanovených v právnych predpisoch týkajúcich sa veterinárnych kontrol. Účinná kontrola by mala byť hlavným poslaním misií, ktoré v súčasnosti organizuje Potravinový a veterinárny úrad.
(5)
Nariadenie Komisie (ES) č. 745/2004 (5), ktoré ustanovuje opatrenia vo vzťahu k dovozu výrobkov živočíšneho pôvodu na osobnú spotrebu, poskytuje členským štátom právny rámec na uskutočnenie kontrol vo všetkých miestach vstupu na územie Spoločenstva, okrem kontrol v hraničných inšpekčných staniciach v súlade s režimom veterinárnych kontrol. Je potrebné, aby aj tieto kontroly mimo hraničných inšpekčných staníc monitoroval Potravinový a veterinárny úrad.
(6)
Frekvencia a rozsah misií Potravinového a veterinárneho úradu zameraných na previerku kontrol dovozu na hraničných inšpekčných staniciach v členských štátoch by sa mali stanovovať na základe posúdenia ohrozenia zdravia zvierat a verejnosti v rámci Spoločenstva a všetkých informácií, ktoré má Komisia k dispozícii, vrátane štruktúr obchodu v Spoločenstve, štatistických údajov dostupných v rámci veterinárnych právnych predpisov, výsledkov predchádzajúcich misií tohto úradu, akýchkoľvek zistených problémových oblastí a iných náležitých informácií.
(7)
Rozhodnutie 2001/881/ES by sa malo zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Článok 2 rozhodnutia 2001/881/ES sa nahrádza takto:
„Článok 2
1. Veterinárni odborníci Komisie vykonajú v členských štátoch pravidelné inšpekcie v spolupráci s odborníkmi z členských štátov a preveria súlad s právnymi predpismi Spoločenstva, ktoré sa týkajú dovozných kontrol na hraničných inšpekčných staniciach uvedených v prílohe. Tieto misie sú zamerané na posúdenie ohrozenia zdravia zvierat a verejnosti v rámci Spoločenstva a na preverenie všetkých aspektov uplatňovania právnych predpisov Spoločenstva v súvislosti s kontrolou dovozu, vrátane infraštruktúry, vybavenia a postupov.
2. Na základe porady s príslušným členským štátom môže Komisia preveriť vykonávané kontroly dovozu ako aj osobnej batožiny cestujúcich v súvislosti so zdravím zvierat alebo verejnosti aj na miestach vstupu, ktoré nie sú uvedené na zozname hraničných inšpekčných staníc.
3. Inšpekcie veterinárnych odborníkov Komisie vychádzajú z posúdenia všetkých náležitých faktorov, ktoré sú podrobne uvedené v odseku 4, a možných rizík a vplyvov týchto faktorov na zdravie zvierat alebo verejnosti v rámci Spoločenstva.
4. Pri plánovaní misií Potravinového a veterinárneho úradu Komisia stanovuje priority vo vzťahu k miestu určenia a frekvencii misií, pričom zohľadňuje záznam z predchádzajúcich inšpekcií vykonaných v ktoromkoľvek členskom štáte, údaje zhromaždené v rámci systému TRACES, skutočnosti oznamované členskými štátmi podľa nariadenia Komisie (ES) č. 745/2004 a tieto parametre:
-
kvantitatívne a kvalitatívne štruktúry obchodu v súvislosti s ktorýmkoľvek členským štátom, vrátane typu a druhu konkrétnych živočíchov alebo výrobkov a krajiny ich pôvodu,
-
dôležité informácie súvisiace s možným nelegálnym dovozom a potenciálnym rizikom preniknutia ochorenia,
-
informácie dostupné v rámci Systému rýchlej pohotovosti (Rapid Alert system),
-
akékoľvek iné dôležité informácie.
5. Komisia každý rok zašle členským štátom kópiu správy o inšpekcii všetkých hraničných inšpekčných staníc navštívených za obdobie predchádzajúcich 12 mesiacov spolu so správou o vývoji všeobecnej situácie na dohodnutých inšpekčných staniciach.“
Článok 2
Toto rozhodnutie je určené členským štátom.
V Bruseli 3. januára 2005